Brigada Rutieră, controale în București
Acțiunile de control în trafic au avut loc în timpul nopții de sâmbătă spre duminică și au fost desfășurate de polițiștii Brigăzii Rutiere în colaborare cu inspectori din cadrul Registrului Auto Român. Scopul principal al acestor activități a fost creșterea siguranței rutiere pe drumurile publice din Capitală, prevenirea accidentelor cauzate de deficiențele tehnice ale vehiculelor și reducerea disconfortului fonic produs de autovehiculele care au suferit modificări neomologate ale sistemului de evacuare a noxelor.
Conform comunicatului emis de Brigada Rutieră, dintre amenzi, 8 au fost pentru modificări la sistemul de evacuare a noxelor, 4 pentru modificări neomologate, 21 pentru alte deficiențe tehnice, 2 pentru lipsa certificatului de înmatriculare și 3 pentru alte încălcări ale legislației rutiere.
Pe lângă acestea, un permis de conducere a fost reținut pentru nerespectarea semnificației semaforului roșu, iar 15 certificate de înmatriculare au fost confiscate, majoritatea din cauza deficiențelor tehnice constatate în urma inspecțiilor efectuate de inspectori din cadrul Registrului Auto Român. De asemenea, au fost retrase trei seturi de plăcuțe cu numărul de înmatriculare.
Ce au descoperit polițiștii
Printre cazurile notabile, un bărbat în vârstă de 29 de ani a fost surprins conducând un motociclu în zona Piața Victoriei. Motocicleta avea instalate lumini neconforme, modificări constructive neomologate la sistemul de evacuare, fixare neconformă a numărului de înmatriculare și plăcuța cu numărul de înmatriculare era deteriorată. Acest șofer a fost amendat cu 660 de lei, iar certificatul de înmatriculare și plăcuța cu numărul de înmatriculare i-au fost reținute.
Într-un alt caz, duminică, un bărbat în vârstă de 43 de ani a fost prins conducând un autovehicul în aceeași zonă. Acesta avea modificări constructive neomologate la sistemul de evacuare a noxelor și componentelor motor, precum și lumini de altă culoare și intensitate (LED). Pentru aceste încălcări, șoferul a fost amendat cu 660 de lei, iar certificatul de înmatriculare și plăcuțele cu numărul de înmatriculare i-au fost reținute.
Odată cu aderarea României la spațiul Schengen, Brigada Rutieră a început să utilizeze un sistem modern de verificare a cetățenilor, implementat la nivel național de Ministerul Afacerilor Interne. Din această duminică, verificările participanților la trafic sunt realizate cu ajutorul tabletelor pe care este instalată aplicația eDAC.
Această aplicație permite polițistului rutier să scaneze documentele de identitate (buletin sau pașaport), obținând astfel toate datele necesare pentru legitimare, precum și informații despre starea permisului de conducere.
Mai mult, prin acest sistem, pot fi identificate pe loc persoane semnalate în bazele de date ca dispărute, urmărite sau în situații de risc. Astfel, verificările sunt mult mai rapide, eficientizând interacțiunea dintre polițist și participanții la trafic.